Author: Oddelenie programovania dopravnej infraštruktúry
Last saved by: hajnik
Company: MDPT

Predkladacia správa
Ministerstvo dopravy, výstavby a regionálneho rozvoja SR (ďalej aj ako „MDVRR SR“) predkladá na rokovanie vlády SR materiál „Strategický plán rozvoja dopravnej infraštruktúry SR do roku 2020“.
Materiál je na rokovanie predkladaný na základe Plánu práce vlády SR na rok 2013, ako aj na základe povinností, ktoré vyplývajú ministerstvu z návrhu nariadenia Rady a Európskeho parlamentu, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom fonde námorného a rybného hospodárstva zahrnuté do spoločného strategického rámca a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie Rady (ES) č. 1083/2006.
V návrhu nariadenia boli pre členské štáty EÚ stanovené tematické a všeobecné ex ante kondicionality, ktorých splnením Európska komisia (EK) podmienila prístup k fondom EÚ v rámci programového obdobia 2014 – 2020. Pre sektor dopravy bola stanovená podmienka, ktorou je existencia komplexných plánov pre rozvoj dopravnej infraštruktúry, vrátane plánov pre udržateľný rozvoj mestskej, prímestskej a regionálnej dopravy.
S cieľom naplniť obsahovú stránku ex ante kondicionalít boli v úvode procesu zabezpečenia ex ante podmienok stanovené jasné demarkačné línie medzi zodpovednosťou štátu, regiónov, miest a obcí. V tejto súvislosti boli zriadené príslušné pracovné skupiny, určené úlohy a zodpovednosť partnerov, stanovený časový harmonogram a postupnosť prác.
Medzi MDVRR SR a EK zároveň došlo k dohode o rozdelení tvorby strategického plánu na dve fázy. Materiál predkladaný na rokovanie vlády SR napĺňa podmienky Fázy 1 a slúži predovšetkým pre potreby implementácie programového obdobia EÚ 2014 – 2020. Materiál predstavuje základný strategický dokument Slovenskej republiky strednodobého charakteru v oblasti rozvoja dopravnej infraštruktúry, ktorým sa stanovujú ciele a priority rozvoja v sektore a opatrenia, vrátane identifikácie finančných zdrojov, na ich dosiahnutie v termíne do roku 2020. Strategický plán identifikuje kľúčové úzke miesta na infraštruktúre, ktorých odstránením sa významným spôsobom prispeje k zlepšeniu existujúceho stavu, či už z dopravného hľadiska, hospodárskeho, environmentálneho alebo ich kombináciou.
Fáza 2, ktorej ukončenie sa predpokladá v roku 2016, bude slúžiť pre potreby dlhodobého plánovania rozvoja dopravného systému. V tejto fáze bude zároveň zabezpečené vypracovanie funkčného dopravného modelu SR, ktorý prispeje k systémovému prístupu pri zbere dát a následnom modelovaní prepravno-dopravných požiadaviek na dopravnej sieti.
V súlade s odporúčaniami expertnej skupiny JASPERS a EK bol pri tvorbe materiálu dodržaný systém „zdola nahor“, tzn., že ciele a rozvojové priority boli stanovené na základe spracovania komplexných analýz a identifikovaných kľúčových disparít a potenciálnych faktorov rozvoja.
Analytická časť dokumentu predstavuje zjednodušený výstup analýz jednotlivých druhov dopravy, ktoré boli vypracované technickými pracovnými skupinami pre železničnú, cestnú, leteckú, vodnú dopravu a verejnú osobnú dopravu. V súlade s princípom partnerstva boli tieto pracovné skupiny zložené zo zástupcov príslušných odborných útvarov MDVRR SR, správcov infraštruktúry, relevantných ekonomických a sociálnych partnerov, samosprávy, akademickej obce a mimovládnych organizácií.
Strategická časť materiálu zahŕňajúca návrh konkrétnych projektov a projektových zámerov so stanovením odporúčania na zabezpečenie ich finančného krytia. V tejto súvislosti je potrebné zdôrazniť, že zabezpečenie predinvestičnej prípravy, obstaranie projektových dokumentácií, vlastnú realizáciu investičných projektov, ako aj intervencie v ďalších oblastiach (napr. legislatíva, prevádzka, organizácia, údržba) bude potrebné zabezpečiť viaczdrojovým financovaním.
Schválenie strategického plánu a zabezpečenie plnenia identifikovaných cieľov je nevyhnutným predpokladom pre schválenie Operačného programu Integrovaná infraštruktúra 2014 – 2020 (ďalej len „OP II“) a následné priebežné uvoľňovanie finančných prostriedkov z fondov EÚ (KF a EFRR) zo strany EK.
Zo zdrojov EÚ 2014 – 2020 (KF, EFRR a CEF) je v tejto etape programovania možné uvažovať s alokáciou v sume 4,567 mld. Eur, z toho zdroje EÚ tvoria 3,882 mld. Eur. V materiáli sú explicitne navrhnuté oblasti, ktoré sú vhodné na spolufinancovanie zo zdrojov EÚ do roku 2020. Konečný zoznam aktivít na financovanie z fondov EÚ bude známy až po ukončení technických negociácií s EK k obsahu OP II.
Po prerokovaní vo vláde SR bude strategický plán predložený na posúdenie EK, od ktorej sa hlavne očakáva vyjadrenie k navrhovaným rozvojovým prioritám SR do roku 2020 pre potreby programového obdobia 2014 – 2020, ako aj stanovenie odporúčaní pre ďalšie precizovanie obsahu dokumentu v rámci Fázy 2. Reakcia EK by mala byť známa najneskôr do konca novembra 2013 tak, aby tieto požiadavky mohli byť zakomponované do obsahu Partnerskej dohody a investičných stratégií prioritných osí OP II.
Materiál bude zároveň predložený na zasadnutie Hospodárskej a sociálnej rady SR ako poradného a dohodovacieho orgánu vlády SR, a to v termíne do 31. júla 2013.
Ďalším dôležitým aspektom procesu, ktorý však z objektívnych príčin nebolo možné zapracovať do predkladaného materiálu, je posúdenie obsahu dokumentu z hľadiska možných vplyvov na životné prostredie (SEA) v súlade s požiadavkami podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov. Zisťovacie konanie prostredníctvom zverejnenia oznámenia o strategickom dokumente s celoštátnym dosahom v zmysle zákona č. 24/2006 Z. z. bolo začaté 8. júla 2013, pričom ukončenie celého procesu SEA sa predpokladá v decembri 2013.
V nadväznosti na predkladaný dokument budú pokračovať práce na Strategickom pláne rozvoja dopravy do roku 2030 (tzv. 2. fáza), ktorý bude dlhodobým strategickým dokumentom sektora dopravy vychádzajúcim z výstupov dopravného modelu SR. V závislosti od plnenia cieľov, vývoja potrieb sektora, ako aj možností verejných zdrojov bude jeho obsah priebežne aktualizovaný a prispôsobovaný pre nasledujúce obdobia.
V doložke vybraných vplyvov sú uvedené iba výdavky, ktoré sú v súčasnosti zabezpečené v návrhu východísk verejnej správy na roky 2014 až 2016 v rámci kapitoly MDVRR SR na aktuálnu výšku alokácie pre nové programové obdobie (2014 – 2020). Objemy finančných prostriedkov uvedené v materiáli v časti 6 majú len informatívny charakter. Konkrétna výška finančných prostriedkov na jednotlivé rozpočtové roky bude uplatňovaná pri zostavovaní návrhu rozpočtu verejnej správy na príslušné rozpočtové roky.